b'\n_START_ARTICLE_\nIvo Bojani\xc4\x87 (televizijski novinar)\n_START_PARAGRAPH_\nIvo Bojani\xc4\x87 (Vrisnik, Hvar, 17. travnja 1928. \xe2\x80\x93 Zagreb, 17. svibnja 2016.) bio je hrvatski novinar i politi\xc4\x8dar, najistaknutiji hrvatski prolje\xc4\x87ar u medijima.\n_START_SECTION_\n\xc5\xbdivotopis\n_START_PARAGRAPH_\nSudjelovao je u antifa\xc5\xa1isti\xc4\x8dkoj borbi. Priklju\xc4\x8dio joj se 1942. godine i ostao je sve do kraja rata._NEWLINE_1957. godine ure\xc4\x91ivao je Na\xc5\xa1e teme. Na toj je du\xc5\xbenosti ostao do 1963. godine. Potom se je zaposlio na TV Zagreb. U me\xc4\x91uvremenu je postao saborski zastupnik 1966. godine. Na TVZ je postao glavnim urednikom 1968. godine._NEWLINE_Za njegova je mandata razbijen savezni unitaristi\xc4\x8dki informativni sustav koji je bio na \xc5\xa1tetu hrvatskog novinstva. Okovi saveznog novinstva bili su osobito sna\xc5\xbeni na Radio televiziji Zagreb, jer joj se nametalo da va\xc5\xbene info-emisije ure\xc4\x91uje i emitira RTV Beograd. U razbijanju veliku su ulogu odigrali Bo\xc5\xbeidar Novak i Josip \xc5\xa0entija._NEWLINE_Za Bojani\xc4\x87eva urednikovanja vra\xc4\x87en je samostalni dnevnik TV Zagreb nakon deset godina. Za tih 10 godina emitirao se je centralizirani dnevnik preko JRT-a. Glavnim urednikom TVZ bio je do 1969. godine. Iste godine zavr\xc5\xa1io mu je saborski mandat. Generalni direktor RTV Zagreb bio je do 1971. godine. Bio je najistaknutiji hrvatski prolje\xc4\x87ar u medijima._NEWLINE_Na hrvatsku televiziju doveo je filmskog i kazali\xc5\xa1nog kriti\xc4\x8dara i spisatelja Ivu \xc5\xa0tivi\xc4\x8di\xc4\x87a iz Studentskog lista. \xc5\xa0tivi\xc4\x8di\xc4\x87 je poslije ishvalio Bojani\xc4\x87a jer ga je "uspio disciplinirati" i koordinirati sve njegove "disperzivne energije i strasti i kanalizirati ih u jednu", i da nije bilo njega, ne bi bilo serije Kuda idu divlje svinje. Vrijeme Ive Bojani\xc4\x87a na TVZ osobito je bilo zna\xc4\x8dajno za TVZ-ov Program za djecu i mlade._NEWLINE_Nakon sje\xc4\x8de Hrvatske u Kara\xc4\x91or\xc4\x91evu, kao i brojni drugi hrvatski du\xc5\xbenosnici koji su bili istaknuti prolje\xc4\x87ari, Bojani\xc4\x87 je bio prisiljen dati ostavke na sve du\xc5\xbenosti._NEWLINE_Sje\xc4\x8da je po\xc4\x8dela 1971. kad se na\xc5\xa1ao na popisu 50 osoba osumnji\xc4\x8denih za kontrarevolucionarstvo, a koje treba uhititi. Popis je sastavio Savez boraca. Me\xc4\x91u popisanima bili su Bo\xc5\xbeidar Novak, Neda Krmpoti\xc4\x87, Ivo Bojani\xc4\x87, Kre\xc5\xa1o D\xc5\xbeeba, Vlado Gotovac i ostali. Neko su vrijeme odolijevali uhi\xc4\x87enjima, zbog me\xc4\x91unarodne potpore, no uskoro je i to izostalo. _NEWLINE_Bojani\xc4\x87 je bio do\xc5\xbeivotno izbrisan iz \xc4\x8dlanstva HND-a kao i jo\xc5\xa1 neki ugledni hrvatski novinari (Kre\xc5\xa1imir D\xc5\xbeeba, Ante Glibota, Neda Krmpoti\xc4\x87, Sre\xc4\x87ko Freundlich, Bo\xc5\xbeidar Novak, Ivo Horvat, Vlado Gotovac) Uklonjen je iz javnoga \xc5\xbeivota. Ponovo radi od 1973. godine. Radio je kao savjetnik za inozemni program RTV Zagreb. 1977. godine oti\xc5\xa1ao je u prisilnu mirovinu. Zbog sna\xc5\xbenog utjecaja jugokomunisti\xc4\x8dkih struktura u nekim strukovnim udrugama, nikad nije dobio ispriku zbog progona u doba prolje\xc4\x87a._NEWLINE_2006. godine predsjednik RH Stjepan Mesi\xc4\x87 odlikovao ga je Redom Stjepana Radi\xc4\x87a za zasluge i stradanje u borbi za nacionalna i socijalna prava i razvitak hrvatskog naroda, a u prigodi obilje\xc5\xbeavanja 80. obljetnice Hrvatskog radija i 50. obljetnice Hrvatske televizije.'